
Jahowa do hagogohonku pakon dodingku, Ia do gabe haluahonku, 
la do Naibatangku, anjaha pasirsironku do Bani ianan; Naibata ni 
bapa, anjaha patimbulonku do la. 2 Musa 15:2 


Ham Jahowa, Ham do Naibatangku; sihol patimbulonku do Ham, 
pujionku do goran-Mu; ai halongangan do ibahen Ham; hasintongan 
ampa hasintongan do aturan-Mu humbani na basaia. Jesaya 25:1 


Sonon do hata ni Tuhan in: Ulang ma ipuji halak na pentar marhitei 
hapentaranni, ulang ma ipuji halak na gogoh marhitei 
hagogohonni, ulang ma ipuji halak na bayak marhitei habayakonni. 
, paboa Ahu do Tuhan na mandalankon idop ni uhur, uhum pakon 
hapintoron i tanoh on, ai in do na huharosuhkon, nini Tuhan in. 
Jeremia 9:23-24 


Dob salpu panorang ai, mangkawah ma ahu Nebukadnesar dompak 
langit, gabe mulak ma pingkiranku hubangku, gabe hupuji ma Na 
Tang Sitimbulan in, anjaha hupuji anjaha hupasangap ma Ia na 
manggoluh sadokah ni dokahni, na manrajai sadokah ni dokahni 
anjaha marsundut-sundut do harajaon ai, anjaha ganup pangisi ni 
tanoh on ihira songon na so marguna, anjaha ibahen do romban 
hubani rosuh ni bala na i nagori atas pakon i tongah-tongah ni 
pangisi ni tanoh on, anjaha seng dong na boi manlanglangi 
tangan-Ni atap na mangkatahon hu bani, “Aha do na binahenmu 
in?” Ahu, Nebukadnesar, mamuji, pasangapkon anjaha 
pasangapkon Raja na i nagori atas, sagala pambahenanni 
hasintongan, anjaha hapintoron dalanni, anjaha tarbahensi 
patoruhkon halak na gijang marparlahou. Daniel 4:34-37 


Halani ai ipagijang Naibata do Ia, anjaha ibere Bani goran na 
mangatasi sagala goran, ase marsombah hu Bani goran ni Jesus 
sagala na i nagori atas, na i tanoh on ampa na i toruh ni tanoh on. 
Anjaha sagala dilah maningon mangakui Jesus Kristus do Tuhan, 
bahen hasangapon ni Naibata Bapa in. Pilippi 2:9-11 


Dingaton ni sagala ujung ni dunia on ma, anjaha mulak ma sidea 
bani Jahowa, anjaha marsombah ma Bamu sagala marga ni 
bangsa-bangsa. Ai Jahowa do simada harajaon in, anjaha Ia do 
panrajai i tongah-tongah ni bangsa-bangsa. Psalmen 22:27-28 


Bere nasiam ma bani Jahowa, ale parkuasa, bere nasiam ma bani 
Jahowa hamuliaon pakon hagogohon. Bere nasiam ma bani Jahowa 
hasangapon na patut bani goran-Ni; sombah ma Jahowa ibagas 
hinajenges ni hapansingon. Psalmen 29:1-2 


Ase mandodingkon hamuliaonku Ham, anjaha ulang sip. Ham Jahowa 
Naibatangku, Ham do tarima kasihku sadokah ni dokahni. 
Psalmen 30:12 


Sai pujionku do Jahowa tongtong, puji-pujian-Ni do tongtong ibagas 
pamanganku. Marmegah-megah do tonduyhu ibagas Tuhan in, ibogei 
halak na toruh maruhur do ai gabe malas ma uhurni. Rap pakon ahu 
ma pasangapkon Tuhan in, rap ma hita patimbulhon goran-Ni. 
Hupindahi do Jahowa, itangihon do ahu, anjaha ipaluah do ahu 
humbani sagala biarhu. Psalmen 34:1-4 


Marolob-olob ma nasiam bani Naibata, nasiam haganup tanoh, 
dodingkon nasiam ma hamuliaon ni goran-Ni, pasangap nasiam ma 
puji-pujian-Ni! Hatahon nasiam ma bani Naibata: Jombut ni in 
pambahenan-Mu! halani banggal ni kuasa-Mu, tunduk do munsuhmu 
hu Bamu. Ganup tanoh on marsombah do hu Bamu anjaha 
dodingkononni do Bamu; dodingkonon ni sidea ma goran-Mu. Selah. 
Psalmen 66:1-4 


Dodingkon nasiam ma Naibata, dodingkon nasiam ma goran-Ni, puji 
nasiam ma la, na mangajak langit marhitei goran-Ni Jah, anjaha 
marolob-olob ma nasiam i lobei-Ni. Bapa bani na tading maetek 
anjaha Panguhum bani na mabalu, la do Naibata ibagas ianan-Ni na 
mapansing in. Psalmen 68:4-5 


Pujionku do goran ni Naibata marhitei doding, anjaha pasangaponku 
la marhitei doding puji-pujian. Psalmen 69:30 


Sagala bangsa sipajuh begu-begu, na tinompa-Mu, roh do 
marsombah hu lobei-Mu, ale Jahowa; anjaha pasangapon ni sidea 
ma goran-Mu. Ai timbul do Ham, sibahen halongangan, pitah Ham 
do Naibata. Psalmen 86:9-10 

Roh ma hita marsombah anjaha manrogop, manrogop ma hita 
ilobei ni Jahowa, sitompa hita. Psalmen 95:6 


Bere nasiam ma bani Jahowa nasiam marga ni bangsa-bangsa, bere 
nasiam ma bani Jahowa hamuliaon pakon hagogohon. Bere nasiam 

ma bani Jahowa hamuliaon ni goran-Ni, boan nasiam ma galangan, 

masuk ma nasiam hu alaman-Ni. Manrogop ma nasiam bani Jahowa 
ibagas hapansingon na pansing, gobir ma i lobei-Ni, nasiam ganup 

tanoh on! Psalmen 96:7-9 


Pagijang nasiam ma Tuhan Naibatanta, manrogop ma nasiam bani 
sidogeian ni naheini; ai na pansing do Ia. Psalmen 99:5 

Ham do Naibatangku, Ham do sipujionku, Ham do Naibatangku, 
sihol do Ham patimbulonku. Puji ma Jahowa; ai pardear layak do la, 
ronsi sadokah ni dokahni do idop ni uhur-Ni. Psalmen 118:28-29 


Manrogop do ahu dompak rumah-Mu na pansing in, anjaha 
pujionku do goran-Mu halani idop ni uhur-Mu pakon 
hasintongan-Mu, ai ipabanggal Ham do hata-Mu mangatasi 
haganup goran-Mu. Psalmen 138:2 


Sihol patimbulonku do Ham, ale Naibatangku, ale rajanami; anjaha 
pujionku do goranmu ronsi sadokah ni dokahni. Ganup ari do 
pasu-pasuonku ho; anjaha sai pujionku do goran-Mu sadokah ni 
dokahni. Banggal do Jahowa, anjaha talup sipujion; anjaha seng 
tardodou habanggalon-Ni. Psalmen 145:1-3 


Puji nasiam ma Jahowa! Sai puji ma Jahowa ale tonduyhu. Sai 
pujionku do Jahowa sadokah manggoluh ahu, sai dodingkononku do 
Naibatangku sadokah manggoluh ahu. Psalmen 146:1-2 

Sagala na marhosah, sai ipuji ma Jahowa. Puji nasiam ma Jahowa! 
Psalmen 150:6 


